Vrou se liggaam in huis gevindAngelique Fourie (Foto: Facebook) Die polisie ondersoek ’n saak van moord ná die 27-jarige Angelique Fourie se liggaam in haar huis in Trichardt, Mpumalanga, gevind is. Fourie se liggaam is Maandag vroegoggend in haar huis in ’n plas bloed gevind. Daar word beweer dat sy ŉ oop wond aan haar nek gehad het. Volgens die private ondersoeker Mike Bolhuis word ŉ persoon, wat moontlik inligting oor die moord kan verskaf, gesoek. Die persoon was glo bekend aan Angelique. “Volgens ooggetuies het dié persoon en Fourie ’n uitval by ’n plaaslike kroeg in Trichardt gehad. Hulle is daarna huis toe waar dinge na bewering handuit geruk het,” sê Bolhuis. “Die persoon het glo met Fourie se tweejarige dogter na sy suster se huis in Secunda gereis. Hy het die dogter daar gelos en gevlug.” ’n Saak van moord is by die polisie in Trichardt aanhangig gemaak. “Ons vermoed die persoon gaan probeer om landuit te vlug en daarom het ons al die landsgrense in kennis gestel om op die uitkyk te wees.” Bolhuis vra dat enigiemand met inligting vir Luke Enslin by 082 222 5821 moet kontak.